Tamedyazt taqbaylit tatrart d tawsit taseklant yemgaraden ɣef tmedyazt tamensayt, d tin i d-yemalen udem amaynut i tewsit n tmedyazt di tsekla taqbaylit, temmal-d tignatin n unerni d umhaz aseklan d tikta timaynutin i d-tewwi tetrarit, taneggarut-agi d awal i yebɣan ad d-yini d tulmist iṛeṣṣan ɣef tsekla taqbaylit tamirant ama di tesrit ( ungal, tullist, amezgun ), ama di tmedyazt . d ayen i d-yewwin abeddel n tikta di tmedyazt taqbaylit. ihi tatrarit d tarrayt n tira, d aɣerbaz n tikta, d tagnit n usnulfu di tuget n tewsatin d leṣnaf yemgaraden n tsekla.